Eero Savilahti

Eero Savilahti (s. 10. elokuuta 1992 Tampere) on suomalainen jääkiekkoilija, joka pelaa Ruotsin kolmanneksi korkeimmalla sarjatasolla Hockeyettan-joukkue Nybro IF:ssä. Hän toimii joukkueen varakapteenina. Savilahti on pelipaikaltaan vasen laitahyökkääjä, mutta hän osaa pelata myös keskellä.

Ura 
Savilahti aloitti jääkiekkoilun 4-vuotiaana Tapparassa, mutta hän siirtyi 7-vuotiaana Tampereen Ilvekseen. Savilahti voitti seurassa B2-nuorten SM-hopeaa vuonna 2008 ja Suomenmestaruuden vuonna 2009. Kaudella 2009–2010 hän kuului Ilveksen B-nuorten kapteenistoon. Kausina 2011–2012 ja 2012–2013 Savilahti toimi joukkueen A-nuorten kapteenina. Hän voitti jälkimmäisellä kaudellaan Ilveksen sisäisen tehotilaston lukemalla +19. Ennen kapteeniuttaan Savilahti voitti kauden 2010–2011 päätteeksi A-nuorten Suomenmestaruuden.

Toukokuussa 2013 Savilahti teki vuoden mittaisen SM-liigasopimuksen Ilveksen kanssa. Hän pelasi syyskautensa 2013–2014 suurimmaksi osaksi lainalla Mestis-joukkue Lempäälän Kisassa. Savilahti teki SM-liigadebyyttinsä 10. joulukuuta 2013 Pelicansia vastaan. Hänen liigauransa avausmaali syntyi 3. tammikuuta 2014 Kalevan Palloa vastaan. Savilahti vakiinnutti paikkansa Ilveksen liigajoukkueessa jo ensimmäisten SM-liigaotteluidensa jälkeen. Kaikkiaan hänen tulokaskautensa 2013–2014 SM-liigassa toi 22 runkosarjaottelussa tehot 3+3=6. 

Kaudella 2014–2015 Savilahti tuplasi tulokaskaudestaan sekä ottelu- että pistemääränsä SM-liigassa ja teki 47 runkosarjaottelussa tehot 5+7=12. Toukokuussa 2015 hän teki vuoden mittaisen jatkosopimuksen Ilveksen kanssa. Kaudella 2015–2016 Savilahti jakoi yli puolet kaudesta pelanneista Ilveksen sisäisen tehotilaston voiton Joonas Riekkisen kanssa lukemalla +1.

Savilahti siirtyi kaudeksi 2016–2017 kaksivuotisella sopimuksella KooKoohon. Hän teki SM-liigan yhden kauden piste-ennätyksensä tehoilla 8+16=24, joilla Savilahti jakoi joukkueen sisäisen pistepörssin neljännen sijan Anrei Hakulisen ja Jarkko Malisen kanssa. Kauden 2017–2018 avauskierroksella 8. syyskuuta 2017 hän teki liigauransa ensimmäisen kypärätempun vieraissa Saimaan Palloa vastaan. Savilahden toinen maali syntyi kahden miehen ylivoimalla ja myös hänen kolmas osumansa syntyi ylivoimalla. Ari Lappalainen valitsi Savilahden ottelun Alumnien tähtien kolmostähdeksi. Hän pelasi kauden aikana pääasiassa lokakuussa 2017 tulleen loukkaantumisen vuoksi kuitenkin vain 17 ottelua.

Kaudeksi 2018–2019 Savilahti palasi kaksivuotisella sopimuksella kasvattajaseuraansa Tampereen Ilvekseen. Loukkaantuminen pilasi kuitenkin hänen kesäharjoittelunsa, minkä vuoksi Savilahden ei palautunut kunnolla pelikuntoon. Myös hänen roolinsa jäi varsin pieneksi ja Savilahti pelasi kauden aikana myös 15 ottelua lainalla Mestis-joukkue KOOVEE:ssä. Kauden jälkeen, toukokuussa 2019 hänen sopimuksensa Ilveksen kanssa purettiin yhteisymmärryksessä.

Lokakuussa 2019 Savilahti siirtyi ottelukohtaisella sopimuksella Mestis-joukkue Kiekko-Vantaaseen oltuaan ilman sopimusta alkukauden 2019–2020. Hän pelasi siellä kaksi ottelua. Joulukuussa Savilahti palasi ottelukohtaisella sopimuksella KOOVEE:hen. Joulutauolla hän siirtyi sieltä neljän viikon mittaisella try-out -sopimuksella Saksan toiseksi korkeimmalle sarjatasolle DEL2-liigan Heilbronner Falkeniin. Joukkueen kehitysvalmentajana toimii Savilahtea Ilveksen B-nuorissa valmentanut Ilkka Pakarinen, joka antoi hänestä tietoa Falkenin seurajohdolle. Savilahti ei kuitenkaan saanut jatkosopimusta ja hän palasi helmikuussa 2020 loppukaudeksi KOOVEE:hen.

Savilahti palasi lokakuussa 2020 taas toistaiseksi voimassa olevalla sopimuksella KOOVEE:hen. Hänen sopimuksensa sisälsi option ulkomaille siirtymisestä ja Savilahti käytti sen joulukuussa siirryttyään loppukauden 2020–2021 kattavalla sopimuksella Ruotsin kolmanneksi korkeimmalle sarjatasolle Hockeyettan-joukkue Nybro IF:ään. Hän oli 14 osumallaan joukkueen kolmanneksi paras maalintekijä. Toukokuussa 2021 Savilahti teki Nybron kanssa vuoden mittaisen jatkosopimuksen.

Kaudella 2021–2022 Savilahti nousi Nybro Vikingsin varakapteeniksi. Hän oli tehoilla 16+17=33 joukkueen toiseksi paras pistemies Adam Perssonin jälkeen. Kesäkuussa 2022 Savilahti teki seuran kanssa vuoden mittaisen jatkosopimuksen.

Muuta 
Savilahti pelaa myös Rullakiekon SM-liigaa TAP-Teamissa. Hän on aiemmin edustanut myös Koovee Rollersia.

Savilahti valmistui rakennusalan opinnoista vuonna 2013. Hän on harrastanut myös melontaa.

Tilastot

Lähteet

Viitteet 

Suomalaiset jääkiekkoilijat
Suomalaiset rullakiekkoilijat
Vuonna 1992 syntyneet
Elävät henkilöt